1Are 'uri xin ta jun nim laj ch'awbal, xch'aw pa chom laj rachoch i Dios. Queje iri xu bij chique i wukub ángel: —I tojpen re i Dios chi 'o chupam i wukub lak-i, che i jopij bi chuwach i jyub ta'aj —xbix chique. 2Xa 'e i nabe ángel y xu jopij bi wach 'o chupam u lak chuwach i jyub ta'aj. I ni'pa i winak chi 'o u bi itzel chicop chuwach qui crusil, xak qui cojom u 'ij i u q'uexwach, ique-le xpe ch'ac che i qui ch'acul. Ile, lic itzel ch'ac, lic c'ax. 3I ucab ángel xu jopij bi i re ire puwi i mar. Are 'uri i mar lic xo'on quic', pacha u quiq'uel jun camnak. Ni'pa i je c'as pa mar 'is xe camic. 4I urox ángel xu jopij bi i re ire puwi tak i ya, xak pa tak ralaxbal ya; are 'uri xo'on quic' u wach. 5Te'uri xin ta u ch'awbal i ángel chi cu rajawij i ya; xu bij: —Yet Kajwal, at lo'laj Dios, yet 'ax at 'o wi c'a chu xebal 'ij sak, xak c'a are at 'o wi wo'or. I a tojpen a yom piquiwi ique-le, lic 'utz, lic ca majaw chique. 6Ique xqui turuwsaj i qui quiq'uel ni'pa i je awe yet, xak i je ajbil a tzij. Wo'or a 'anom chique chi quiqui tu' ni ya chi quiq'uernak chic u wach; lic ca majaw ni ile chique —xu bij. 7Xak xin ta jun ch'awbal, xch'aw li pa 'o wi i altar. Xu bij che i Dios: —Katzij ile, Kajwal Dios, yet chi 'atz a cho'ab; i 'atbal tzij ca 'ano, lic 'utz, suc'ulic —xu bij. 8Te'uri i ucaj ángel xu jopij bi wach 'o chupam u lak puwi i 'ij. Xu ya 'uri che i 'ij chi que u c'atsaj ni winak ru' u tzunbal. 9Conojel lic xe c'at na rumal, xui-ri, n-xqui jalwachij ti qui c'aslemal. Xak n-xqui bij ti u 'ij u chomal i Dios, xa c'ax xe ch'aw chirij ire chi 'o pu'ab cu tak li tojpen-le piquiwi. 10I ujob ángel xu jopij bi i re ire puwi i nim laj u cubibal i itzel chicop; are 'uri 'is xa 'ekumar u wach tak i tinimit chi 'o pu'ab i itzel chicop. I winak lic xqui tij uyej, lic xqui cach'ach'ej u tzamca' rumal u c'axc'ol. 11Xui-ri, lic n-xqui mayij tu 'anic i n-'us taj chi quiqui 'ano, xa c'ax xe ch'aw chirij i Dios aj chicaj rumal i ch'ac 'o chique, xak rumal tak u c'axc'ol. 12I uwak ángel xu jopij bi i re ire puwi i nim laj ya, Eufrates u bi. Are 'uri, i ya xtza-jic; i u beya xe'elok jun nim laj qui be juban 'atol tzij chi que c'un pa orient. 13Are 'uri xwil oxib itzel tew pacha je tutz' que tzunic. Jun xel pu chi' i nim laj itzel cumatz; jun chic pu chi' i itzel chicop jun; y jun chic pu chi' i jun chi o'onom che rib pacha ajbil u tzij i Dios. 14I oxib itzel tew-le are i qui tewal itzel chi quiqui 'an tak i milágro, c'utbal re qui cho'ab. Ique que 'e na, quiqui mol qui chi' i je nimak tak 'atol tzij re u wach i jyub ta'aj. Que qui mol na, re i ch'o'oj chi ca 'ani na pa q'uisbal 'ij, chi u 'ij i Dios 'atz u cho'ab. 15Cu bij i Kajwal: "Chitape', yin quin upon na iwu' are n-ti qui ch'ob che, pacha rocbal jun ili'om. 'Utz re ire chi lic ca c'asc'atic in roy'em, u yijbam chic u 'u', are quin uponic. Queje ile n-ch'anal ta 'uri ca binic, n-ca q'uix ta 'uri chiquiwach i winak." (Queje cu bij i Kajwal ile.) 16Te'uri i oxib itzel tew xe qui mol i nimak tak 'atol tzij che i jyub chi Armagedon ca bix che cumal i aj Israel winak. (Queje ile xwilo.) 17Te'uri i uwuk ángel xu jopij bi pa tew wach i 'o chupam u lak. Are 'uri xtataj jun nim laj ch'awbal pa chom laj rachoch i Dios chila chicaj; lic ru' i jun xpe wi, chi cul pa chom laj u cubibal. Xu bij: —Ya xa 'antaj ile —xcha. 18Are 'uri xpe juban u rep ray, xak xtataj pacha u ch'awbal jab, xak xtataj juban chic ch'awbal. Xpe jun nim laj ucabrakan. I ucabrakan-le, mas nim chuwach tak i ucabrakan chi ic'awnak lok, are je ticarnak wi li winak chuwach i jyub ta'aj. 19I nim laj tinimit lic xrakch'ijic, xo'on oxib tant che. Ronojel i tinimit chuwach i jyub ta'aj xe wulij na. I Dios xc'un chu c'ux u q'uial mac re i nim laj tinimit Babilónia; nim i roywal che, rumal 'uri, nim i tojpen xu petsaj puwi. 20Ronojel i nimak tak jyub xe sachic, xak queje ronojel i ral tak jyub chi setel puwi i mar. 21Xak xtzak li nimak tak sakbach chicaj piquiwi i winak; i ralil jun, colo 'o jun quintal che. I winak xa c'ax xe ch'aw chirij i Dios rumal i sakbach-le; man ile jun tojpen lic nim.
APOCALIPSIS 16